SHBA: Kandidatët demokratë vënë në shënjestër rivalin Bernie Sanders
Në debatin e fundit, ata thanë se senatori Sanders që kryeson garën brenda partisë, nuk mund ta mundë Presidentin Donald Trump
Senatori amerikan Bernie Sanders ishte në shënjestër të rivalëve të tij për emërimin presidencial demokrat në debatin e fundit televiziv të mbajtur të martën në Çarleston të Karolinës së Jugut. Sanders është kryesuesi i garës në nivel kombëtar pas fitoreve në tre zgjedhjet e para paraprake, por rivalët e tij thonë se socialisti i vetëshpallur demokrat do të humbiste ndaj presidentit republikan Donald Trump në zgjedhjet kombëtare të nëntorit. Korrespondenti Richard Green i Zërit të Amerikës njofton. Në konfrontimin ballë për ballë në debatin e organizuar nga CBS News, Sanders, një i pavarur nga Vermonti i cili u radhit me demokratët në Senat, u pyet se si do t'i bindte votuesit se do të ishte një drejtues më i mirë i ekonomisë sesa Presidenti Trump, megjithë rritjen e tregut të aksioneve. Sanders ka premtuar të zgjerojë Medicare, programin e sigurimeve shëndetësore për të moshuarit amerikanë, për ta vënë atë në dispozicion për të gjithë, pavarësisht nga mosha. Por rivalët e tij, përfshirë senatoren e Minesotës, Amy Klobuchar, pretendojnë se planet e Sandersit për të rritur ndjeshëm shpenzimet e mirëqenies sociale për shëndetin dhe arsimin do të ishin shumë të kushtueshme. Ish nënpresidenti Joe Biden përdori rastin e një sulmi me armë në një kishë kryesisht afrikano-amerikane në Çarlston në vitin 2015 për të sulmuar Sandersin për kundërshtimin e tij të mëparshëm me legjislacionin që do t'i mbante prodhuesit e armëve përgjegjës për dhunën me armë në Shtetet e Bashkuara. Kundërshtarët e Sanders kanë thënë gjithashtu se vlerësimet e tij të favorshme për dekada të tëra për diktatorë të tillë të majtë, si Fidel Castro i Kubës do të refuzoheshin nga votuesit e moderuar dhe konservatorë në pjesë të caktuara të vendit. Ish-kryetari i bashkisë së Nju Jorkut, Michael Bloomberg madje sugjeroi që Sanders po përdorej nga presidenti rus Vladimir Putin. Debati vjen vetëm katër ditë para se Karolina e Jugut, me 54 delegatët e saj kombëtar në lojë, të mbajë zgjedhjet paraprake. Biden, i cili dikur ishte kryesues i garës, mban një epërsi të ngushtë ndaj Sandersit në Karolinën e Jugut, por vëzhguesit thonë se ekziston mundësia që Sanders gjithashtu mund të fitojë shtetin, duke e vendosur atë në një pozicion komandues përpara të ashtuquajturës "Super e Marta" votimi tre ditë më vonë, kur vendosen se kush do të marrë më shumë se 1300 delegatë.